b'\n_START_ARTICLE_\nKarl Kautsky\n_START_SECTION_\nPrimii ani\n_START_PARAGRAPH_\nKarl Kautsky, n\xc4\x83scut la Praga dintr-o familie de arti\xc8\x99ti din clasa mijlocie, p\xc4\x83rin\xc8\x9bii lui erau Johann Kautsky (scenograf) \xc8\x99i Minna (actri\xc8\x9b\xc4\x83 \xc8\x99i scriitoare).  Familia s-a mutat la Viena c\xc3\xa2nd Kautsky avea \xc8\x99apte ani. A studiat istoria, filozofia \xc8\x99i economia la Universitatea din Viena \xc3\xaencep\xc3\xa2nd cu 1874 \xc8\x99i a devenit membru al Partidului Social Democrat din Austria (SP\xc3\x96) \xc3\xaen 1875. \xc3\x8en 1880, el s-a al\xc4\x83turat unui grup de sociali\xc8\x99ti germani din Z\xc3\xbcrich, care erau sus\xc8\x9binu\xc8\x9bi financiar de Karl H\xc3\xb6chberg, \xc8\x99i care f\xc4\x83ceau contraband\xc4\x83 cu materiale socialiste \xc3\xaen Germania, pe vremea legilor antisocialiste (1878 \xe2\x80\x93 1890). Influentat de Eduard Bernstein, secretarul lui Karl H\xc3\xb6chberg, a devenit marxist, iar \xc3\xaen 1881 i-a vizitat pe Marx \xc8\x99i pe Engels \xc3\xaen Anglia.\n_START_SECTION_\nCariera politic\xc4\x83\n_START_PARAGRAPH_\n\xc3\x8en 1883, Kautsky a fondat revista lunar\xc4\x83 Die Neue Zeit (\xe2\x80\x9eVremurile noi\xe2\x80\x9d) la Stuttgart, publica\xc8\x9bie devenit\xc4\x83 s\xc4\x83pt\xc4\x83m\xc3\xa2nal \xc3\xaen 1890. A editat revista p\xc3\xa2n\xc4\x83 \xc3\xaen septembrie 1917: aceasta i-a adus un venit constant \xc8\x99i i-a permis s\xc4\x83 promoveze marxismul. Din 1885 p\xc3\xa2n\xc4\x83 \xc3\xaen 1890, a petrecut timp \xc3\xaen Londra, unde a devenit prieten apropiat cu Friedrich Engels. Pozi\xc8\x9bia sa de teoretician marxist proeminent a fost asigurat\xc4\x83 \xc3\xaen 1888, c\xc3\xa2nd Engels l-a \xc3\xaens\xc4\x83rcinat cu editarea teoriilor surplusului de valoare ale lui Marx \xc3\xaen trei volume. \xc3\x8en 1891 a fost coautor al Programului de la Erfurt al Partidului Social Democrat din Germania (SPD) \xc3\xaempreun\xc4\x83 cu August Bebel \xc8\x99i Eduard Bernstein. _NEWLINE_Dup\xc4\x83 moartea lui Engels \xc3\xaen 1895, Kautsky a devenit unul dintre cei mai importan\xc8\x9bi \xc8\x99i mai influen\xc8\x9bi teoreticieni ai marxismului, reprezent\xc3\xa2nd mainstreamul partidului \xc3\xaempreun\xc4\x83 cu August Bebel \xc8\x99i prezent\xc3\xa2nd o teorie marxist\xc4\x83 a imperialismului. C\xc3\xa2nd Bernstein a atacat pozi\xc8\x9bia marxist\xc4\x83 tradi\xc8\x9bional\xc4\x83 a necesit\xc4\x83\xc8\x9bii revolu\xc8\x9biei la sf\xc3\xa2r\xc8\x99itul anilor 1890, Kautsky l-a denun\xc8\x9bat, argument\xc3\xa2nd c\xc4\x83 accentul pe care Bernstein \xc3\xael pune asupra funda\xc8\x9biilor etice ale socialismului deschide calea c\xc4\x83tre o chemare la o alian\xc8\x9b\xc4\x83 cu burghezia \xe2\x80\x9eprogresist\xc4\x83\xe2\x80\x9d \xc8\x99i o abordare f\xc4\x83r\xc4\x83 clase.\n_START_SECTION_\nAnii de r\xc4\x83zboi\n_START_PARAGRAPH_\n\xc3\x8en 1914, c\xc3\xa2nd deputa\xc8\x9bii social-democra\xc8\x9bi germani din Reichstag au votat creditele de r\xc4\x83zboi, Kautsky (care nu era deputat, dar participa la reuniunile lor) le-a sugerat s\xc4\x83 se ab\xc8\x9bin\xc4\x83 de la vot.  Kautsky a sus\xc8\x9binut c\xc4\x83 Germania ducea un r\xc4\x83zboi defensiv \xc3\xaempotriva amenin\xc8\x9b\xc4\x83rii Rusiei \xc8\x9bariste.  Cu toate acestea, \xc3\xaen iunie 1915, la aproximativ zece luni dup\xc4\x83 \xc3\xaenceperea r\xc4\x83zboiului \xc8\x99i c\xc3\xa2nd devenise evident c\xc4\x83 va fi un r\xc4\x83zboi sus\xc8\x9binut, \xc3\xaengrozitoare de brutal \xc8\x99i costisitor, el a adresat un apel lui Eduard Bernstein \xc8\x99i lui Hugo Haase \xc3\xaempotriva liderilor pro-r\xc4\x83zboi din SPD \xc8\x99i a denun\xc8\x9bat obiectivele anexioniste ale guvernului german. \xc3\x8en 1917, a p\xc4\x83r\xc4\x83sit SPD pentru Partidul Social Democrat Independent din Germania (USPD), care reunea sociali\xc8\x99tii care s-au opus r\xc4\x83zboiului. _NEWLINE_Dup\xc4\x83 revolu\xc8\x9bia din noiembrie din Germania, Kautsky a servit ca subsecretar de stat la Ministerul de Externe al guvernului revolu\xc8\x9bionar de scurt\xc4\x83 durat\xc4\x83 SPD-USPD \xc8\x99i a lucrat la g\xc4\x83sirea documentelor care demonstrau vinov\xc4\x83\xc8\x9bia Germaniei imperiale pentru declan\xc8\x99area r\xc4\x83zboiului.\n_START_SECTION_\nPolemica cu bol\xc8\x99evicii\n_START_PARAGRAPH_\nDup\xc4\x83 1919, preeminen\xc8\x9ba lui Kautsky a sc\xc4\x83zut constant. \xc3\x8en 1920, c\xc3\xa2nd USPD s-a divizat, el a mers cu o minoritate a partidului care a fuzionat cu SPD. El a vizitat Georgia \xc3\xaen 1920 \xc8\x99i a scris o carte despre Republica Democratic\xc4\x83 Georgia, care \xc3\xaen acel moment era \xc3\xaenc\xc4\x83 independent\xc4\x83 de Rusia bol\xc8\x99evic\xc4\x83.  P\xc3\xa2n\xc4\x83 c\xc3\xa2nd a fost publicat\xc4\x83 \xc3\xaen 1921, Georgia fusese puternic influen\xc8\x9bat\xc4\x83 de R\xc4\x83zboiul Civil Rus, Armata Ro\xc8\x99ie invadase Georgia, iar bol\xc8\x99evicii au instaurat Republica Sovietic\xc4\x83 Socialist\xc4\x83 Georgian\xc4\x83.  \xc3\x8en 1924, la v\xc3\xa2rsta de 70 de ani, Kautsky s-a mutat \xc3\xaenapoi la Viena \xc3\xaempreun\xc4\x83 cu familia sa \xc8\x99i a r\xc4\x83mas acolo p\xc3\xa2n\xc4\x83 \xc3\xaen 1938. La momentul Anschlussului lui Hitler, a fugit \xc3\xaen Cehoslovacia \xc8\x99i de acolo a fost dus cu avionul la Amsterdam, unde a murit \xc3\xaen acela\xc8\x99i an. _NEWLINE_Karl Kautsky a locuit mul\xc8\x9bi ani \xc3\xaen Berlin-Friedenau; so\xc8\x9bia sa, Luise Kautsky, a devenit o prieten\xc4\x83 apropiat\xc4\x83 a Rosei Luxemburg, care locuia \xc8\x99i ea \xc3\xaen Friedenau. O plac\xc4\x83 comemorativ\xc4\x83 marcheaz\xc4\x83 locul unde a locuit Kautsky, \xc3\xaen Saarstra\xc3\x9fe 14. _NEWLINE_Vladimir Lenin \xc3\xael descria pe Kautsky drept \xe2\x80\x9erenegat\xe2\x80\x9d \xc3\xaen bro\xc8\x99ura clasic\xc4\x83 \xe2\x80\x9eRevolu\xc8\x9bia proletar\xc4\x83 \xc8\x99i tenegatul Kautsky\xe2\x80\x9d; Kautsky, la r\xc3\xa2ndul lui, l-a criticat pe Lenin \xc3\xaen opera sa din 1934 Marxismul \xc8\x99i bol\xc8\x99evismul: democra\xc8\x9bia \xc8\x99i dictatura: _NEWLINE_\xe2\x80\x9eBol\xc8\x99evicii sub conducerea lui Lenin, \xc3\xaens\xc4\x83, au reu\xc8\x99it s\xc4\x83 captureze controlul asupra for\xc8\x9belor armate din Petrograd \xc8\x99i mai t\xc3\xa2rziu din Moscova \xc8\x99i au pus astfel bazele unei noi dictaturi \xc3\xaen locul vechii dictaturi \xc8\x9bariste.\xe2\x80\x9d_NEWLINE_ Cu toate acestea, at\xc3\xa2t Lenin, c\xc3\xa2t \xc8\x99i Tro\xc8\x9bki au ap\xc4\x83rat Revolu\xc8\x9bia Bol\xc8\x99evic\xc4\x83 ca o revolt\xc4\x83 social\xc4\x83 legitim\xc4\x83 \xc8\x99i istoric\xc4\x83 asem\xc4\x83n\xc4\x83toare cu Revolu\xc8\x9bia Francez\xc4\x83, imagin\xc3\xa2ndu-se pe ei \xc3\xaen\xc8\x99i\xc8\x99i \xc8\x99i pe bol\xc8\x99evici \xc3\xaen rolul iacobinilor, \xc3\xaen vreme ce \xe2\x80\x9eoportunismul\xe2\x80\x9d lui Kautsky \xc8\x99i al unor figuri similare l-au considerat o \xe2\x80\x9emit\xc4\x83 social\xc4\x83\xe2\x80\x9d, \xc3\xaenr\xc4\x83d\xc4\x83cinat\xc4\x83 \xc3\xaen intimitatea lor cresc\xc3\xa2nd\xc4\x83 cu clasele privilegiate. _NEWLINE_O colec\xc8\x9bie de fragmente din scrierile lui Kautsky, Social-democra\xc8\x9bia vs. comunismul,  discuta despre regimul bol\xc8\x99evic din Rusia.  El \xc3\xaei considera pe bol\xc8\x99evici (sau comuni\xc8\x99ti) ca o organiza\xc8\x9bie conspirativ\xc4\x83 care a c\xc3\xa2\xc8\x99tigat puterea printr-o lovitur\xc4\x83 de stat \xc8\x99i a ini\xc8\x9biat schimb\xc4\x83ri revolu\xc8\x9bionare pentru care \xc3\xaen Rusia nu exista niciun ra\xc8\x9bionament economic.  \xc3\x8en schimb, s-a dezvoltat o societate dominat\xc4\x83 de birocra\xc8\x9bie, ale c\xc4\x83rei defecte dep\xc4\x83\xc8\x99eau problemele capitalismului occidental. El afirma: _NEWLINE_\xe2\x80\x9eTuri\xc8\x99tii str\xc4\x83ini din Rusia r\xc4\x83m\xc3\xa2n mu\xc8\x9bi de uimire \xc3\xaen fa\xc8\x9ba uria\xc8\x99elor \xc3\xaentreprinderi ridicate acolo, ca \xc3\xaen fa\xc8\x9ba piramidelor, de exemplu. Numai rareori le trece prin cap g\xc3\xa2ndul la ce \xc3\xaenrobire, ce dec\xc4\x83dere a stimei de sine omene\xc8\x99ti este legat\xc4\x83 de construc\xc8\x9bia acestor stabilimente gigantice.\xe2\x80\x9d_NEWLINE__NEWLINE_\xc8\x98i: _NEWLINE_\xe2\x80\x9eAu extras mijlocul prin care s\xc4\x83 creeze for\xc8\x9be materiale produc\xc4\x83toare distrug\xc3\xa2nd cea mai esen\xc8\x9bial\xc4\x83 for\xc8\x9b\xc4\x83 produc\xc4\x83toare dintre toate - omul muncii. \xc3\x8en groaznicele condi\xc8\x9bii create de Piatiletka, oamenii piereau repede. Filmele sovietice, desigur, nu arat\xc4\x83 aceasta.\xe2\x80\x9d\n_START_SECTION_\nMoartea \xc8\x99i memoria\n_START_PARAGRAPH_\nKautsky a murit la 17 octombrie 1938, la Amsterdam.  Fiul s\xc4\x83u, de a petrecut \xc8\x99apte ani \xc3\xaen lag\xc4\x83rele de concentrare; so\xc8\x9bia sa, Luise Kautsky, a murit la Auschwitz.  _NEWLINE_Kautsky este remarcabil, \xc3\xaen afara polemicii antibol\xc8\x99evice, \xc8\x99i pentru editarea \xc8\x99i publicarea volumului IV al Capitalului lui Marx (de obicei, publicat sub titlul Teoria valorii excedentare).'